POPRAD. Vestibul mestského úradu v Poprade sa v pondelok zmenil na pracovisko Národnej transfúznej služby (NTS).
Pri príležitosti Svetového dňa darcov krvi, ktorý pripadá na 14. júna, sa v jeho priestoroch uskutočnilo tradičné podujatie s názvom Primátorská kvapka krvi.
Vzácnu tekutinu prišlo dopoludnia darovať 89 ľudí.
"Mám z toho radosť. Leto je pre nás trošku kritické, pretože školy majú prázdniny, ľudia sú na dovolenkách, takže takto si môžeme urobiť aj nejakú zásobu krvi," uviedol vedúci lekár popradského pracoviska Národnej transfúznej služby Pavel Repovský.
Podľa jeho slov je primátorská kvapka veľký sviatok darcov v meste Poprad. Ako povedal, ide o opakovanú akciu, počas ktorej sa chce NTS poďakovať darcom za to, že chodia darovať krv.
Krv daroval aj primátor a zamestnanci radnice
Medzi darcami krvi nechýbali okrem popradského primátora Jozefa Švagerka (KDH) ani zamestnanci mestského úradu či mestskí policajti, no prichádzali aj ďalší Popradčania.
"Krv nás spája, a preto aj každého prvodarcu motivujeme tým, že to, čo vykonajú, je to dobro. Musíme si navzájom pomáhať, pretože nikdy nevieme, či nebudeme potrebovať pomoc," uviedol Repovský
. Ušľachtilú myšlienku podporil aj primátor. "Je to jeden z tých humánnych činov, ktorým môžeme zachrániť životy iných. Chcem darovať krv, aby som tie životy mohol zachrániť aj ja," uviedol po odbere.